Noch em babylonische Exil isch z Jerusalem e zwäite Tämpel baut worde, so wie s d Bible verzellt under dr Herrschaft vom persische Köönig Dareios I. Dä Tämpel isch um 170 v. d. Z. vo de Helleniste für e Zit zum Zeushäiligdum umfunkzioniert worde. Vom Joor 21 v. d. Z. het en dr Herodes dr Grooss vo Grund uf umbaut und erwiteret. Wo d Römer schliesslig dr Ufstand vo de Juude häi chönne zämmeschloo, häi si dr Tämpel im Joor 70 n. d. Z. zerstört. Die westligi Umfassigsmuure vom zwäite Tämpel isch bis hüte erhalte, und isch as Chlaagemuure bekannt. Uf em Tämpelbärg sälber stöön hüte dr Felsedom und d al-Aqsa-Moschee, wo noch de häilige Stette z Mekka und Medina zu de bedütendste Häiligdümer für Muslim ghööre.